Written on Skin
Written on Skin er en opera i tre dele af George Benjamin. Librettoen er skrevet af den britiske dramatiker Martin Crimp og bygger på en occitansk legende fra 1200-tallet om troubadouren Guillem de Cabestaing og hans skæbne.
Operaen er et bestillingsarbejde, der blev uropført ved Festivalen i Aix-en Provence i 2012 med komponisten som dirigent. Den blev senere opført på operaerne i Amsterdam, Toulouse, Firenze og på Covent Garden og fik overalt en strålende modtagelse af både anmeldere og publikum.
Written on Skin foregår både i middelalderen og i vor tid og har bevaret forlæggets gru. Det er en trekantshistorie om en rig godsejer, der bestiller en ung kunstner til at lave en illumineret bog om hans families bedrifter og hans ejendom, som også omfatter hans unge kone Agnès. I mødet med den unge mand og hans illustrationer opdager Agnès, hvor undertrykt hun i virkeligheden er og gør oprør ved at indlede et kærlighedsforhold til den unge mand. Ægtemanden dræber ham i jalousi og serverer hans hjerte for Agnés, der derefter begår selvmord. Historiens nutidige perspektiv varetages af engle fra 2000-tallet, der fortæller og kommenterer det skete, samtidig med de refererer til nutidige begivenheder.